ທໍານຽບ 5 ແຈ ຕັດ ງົບປະມານ 78 ພັນ ລ້ານໂດລາ
ທ່ານ Gates ພົບເຫັນການປະຢັດໄດ້ ຕື່ມອີກ 78 ພັນລ້ານໂດລາ ສໍາລັບກະຊວງ ປ້ອງກັນປະເທດສະຫະລັດ
ລັດຖະມົນຕີກະຊວງປ້ອງກັນປະເທດສະຫະລັດທ່ານ Robert Gates ໄດ້ປະກາດກ່ຽວກັບ ການຕັດເງິນ 78 ພັນລ້ານໂດລາ ຈາກງົບປະມານທຳນຽບ 5 ແຈໃນໄລຍະ 5 ປີຂ້າງໜ້າ ເພີ່ມຕື່ມໃສ່ຈໍານວນ 100 ພັນລ້ານໂດລາ ທີ່ທາງກອງທັບທຸກເຫລົ່າຂອງສະຫະລັດຈຳເປັນ ຕ້ອງໄດ້ປະຢັດ ຕາມຄໍາສັ່ງຂອງລັດຖະສະພານັ້ນ ໃນວັນພະຫັດວານນີ້ ທ່ານ Gates ໄດ້ພົບປະກັບພວກຜູ້ນຳລັດຖະສະພາສະຫະລັດເພື່ອ ແຈ້ງໃຫ້ຊາບໂດຍສັງເຂບ ກ່ຽວກັບການປ່ຽນແປງຕ່າງໆ ຮວມທັງການລົບລ້າງການສ້າງ ຍານສະເທີນນໍ້າສະເທີນບົກໃນມູນຄ່າ 14 ພັນລ້ານໂດລາທີ່ໄດ້ມີການວາງແຜນໄວ້ສຳລັບ ທະຫານມາຣີນ ແຜນການຕັດການໃຊ້ຈ່າຍຂອງລັດຖະມົນຕີປ້ອງກັນປະເທດສະຫະລັດທີ່ວ່ານີ້ແມ່ນໝາຍ ຄວາມວ່າ ຈະຕ້ອງໄດ້ປັບປຸງປະສິດທິພາບຂອງທໍານຽບ 5 ແຈ ໂດຍການຕັດໂຄງການ ຕ່າງໆທີ່ບໍ່ມີຄວາມສຳຄັນສູງ ໂຄງການທີ່ມີຫຼາຍເກີນຄວາມຈຳເປັນແລະໂຄງການທີ່ລ້າ ສະໄໝແລ້ວ ແລະນຳເງິນທີ່ປະປັດໄດ້ນັ້ນ ໄປໃຊ້ສຳລັບໂຄງການອື່ນໆ ທ່ານ Gates ກ່າວຕໍ່ພວກນັກຂ່າວ ໃນວັນພະຫັດວານນີ້ວ່າ ການປ່ຽນແປງທີ່ວ່ານີ້ຈະຕັດ ການໃຊ້ຈ່າຍທີ່ຟູມເຟືອຍແລະບໍ່ຈຳເປັນລົງ ແຕ່ແຜນການດັ່ງກ່າວ ອາດຈະໄດ້ຮັບການຄັດ ຄ້ານ ຈາກລັດຖະສະພາສະຫະລັດ ບ່ອນທີ່ສະມາຊິກໃນບາງຄັ້ງມີຄວາມລັງເລໃຈທີ່ຈະຕັດ ການໃຊ້ຈ່າຍ ທີ່ໃຫ້ຜົນປະໂຫຍດແກ່ເຂດເລືອກຕັ້ງຂອງພວກເຂົາເຈົ້ານັ້ນ ຍານສະເທີນນໍ້າສະເທີນບົກ ທີ່ທ່ານ Gates ສະເໜີໃຫ້ຕັດນີ້ ໄດ້ມີການຊັກຊ້າມາ ເປັນ ເວລາຫຼາຍໆປີແລ້ວ ແລະມີລາຄາແພງກວ່າທີ່ໄດ້ຄາດໄວ້ ຫຼາຍພັນລ້ານໂດລາ